“2011 október elején még a Színházi Kollégiumhoz adtuk be a 2012-re vonatkozó pályázatot, aminek elbírálására 60 nap állt rendelkezésre a kiírás szerint. A határidő lejárta előtt egy nappal, december 9-én kelt az NKA lakonikus értesítése, hogy a döntést elhalasztották, s a pályázatokról a januárban felállítandó Folyóirat Kollégium fog dönteni január 31-ig. Ez nemcsak azért volt megrendítő hír, mert semmivé lett az a nehezen elért, rendkívül fontos eredmény, hogy az őszi pályáztatással már decemberben kiderült, mennyi támogatással tudunk a következő évnek nekiindulni, aminek köszönhetően könnyebb volt áthidalni az elszámolás‒szerződéskötés‒utalásra várakozás ínséges hónapjait (jó esetben március közepéig-végéig), így viszont a döntés, illetve nyilvánosságra hozásának másfél hónapos halasztása azt is jelentette, hogy a támogatások kifizetése is késik. Ami ennél is riasztóbb volt: a január elején felállt Folyóirat Kollégium január 16-án már el is bírálta több mint 200 nyomtatott és online orgánum pályázatát. Hogy hányra nem adott semmit, azt nem tudni (ezek a döntési listákon sosem szerepelnek), ebből következően azt sem, hogy összesen hány pályázatot kellett megismernie és megítélnie bő két hét alatt a nyolc tagú grémiumnak, melynek tagjai között volt irodalmár, író, költő, újságíró, lapszerkesztő, építész, karnagy és biológus – színházi szakember azonban például egy sem –, de hogy 200-nál többet, az bizonyos” – fejtette ki Szűcs Katalin Ágnes, aki szerint aligha tudhatták tehát érdemben felmérni a teljes spektrumot, a több száz lap abszolút, illetve helyi értékét.

“Aki írt már valaha pályázatot, pontosan tudja, mennyire nem mindegy, hogy olyanok fogják-e azt olvasni, akiknek címezte – adott esetben a Színházi Kollégium tagjai, akik ismerték a Criticai Lapokat is, nem csak a beadványt –, vagy sem. A pályázati kiírásba foglalt játékszabályok ilyetén felrúgása a visszamenőleges hatályú törvénykezésre emlékeztet. A korrekt, a normális, folyamatos működést biztosító eljárás az lett volna, ha az NKA azt mondja, a következő évi pályázatot már a januárban felálló Folyóirat Kollégium fogja kiírni és megítélni, s a folyamatban lévők elbírálásába nem avatkozik bele” – szögezi le a főszerkesztő.